钦定古今图书集成/明伦汇编/氏族典/第606卷 > 《郑樵通志》 > 慕容廆
## 钦定古今图书集成/明伦汇编/氏族典/第606卷 > 《郑樵通志》 > 慕容廆

按《晋书慕容廆载记》，“廆字弈洛瓌，昌黎棘城鲜卑人
也。祖木延，左贤王。父涉归，以全柳城之功，进拜鲜卑
单于，迁邑于辽东。廆幼而魁岸，美姿貌，身长八尺，雄
杰有大度。涉归死，其弟耐篡位，廆遣使来降，帝嘉之，
拜为鲜卑都督。太康十年，廆迁于徒河之青山大棘
城，教以农桑法制，同于上国。永嘉初，廆自称鲜卑大”
单于。鲜卑素连木津等为乱，遂攻陷诸县。廆子翰言
于廆曰：“求诸侯莫如勤王。”廆从之。是日率骑讨连津，
大败，斩之，立辽东郡而归。建兴中，愍帝遣使拜廆镇
军将军、昌黎辽东二国公。建武初，元帝承制拜廆假
节、散骑常侍、都督辽左杂夷流人诸军事、龙骧将军、
大单于、昌黎公。廆固辞公封。时二京倾覆，幽、冀沦陷。
廆刑政修明，虚怀引统，流亡士庶，多襁负归之。时平
州刺史崔毖阴结高句骊及宇文段国等，谋灭廆以
分其地。太兴初，三国伐廆，翰入其营，纵火焚之，遂大
败，悉独官仅以身免。于其营候获皇帝玉玺三纽，遣
长史裴嶷送于建邺。帝遣使者拜廆监平州诸军事、
安北将军、平州刺史，进封辽东郡公。成帝即位，加廆
侍中，位特进。八年，廆卒，时年六十五，在位四十九年。
帝遣使者策赠大将军、开府仪同三司，谥曰襄。及儁
僭号，伪谥“武宣皇帝。”